České médiá ovládla začiatkom roka romanticko-biedermeierovská autorka Božena Němcová. Česká televízia 3. januára odvysielala prvú časť životopisnej minisérie Božena (2021) a hudobné vydavateľstvo Supraphon dnes vydalo rovnomennú audioknihu s autorkinou korešpondenciou z rokov 1844 až 1862.
Pri príležitosti minuloročného 200. výročia autorkinho narodenia bol rok 2020 v Českej republike vyhlásený ako "Rok Boženy Němcovej".
Spisovateľka Božena Němcová, ktorá sa vlastným menom volala Barbora Panklová (Novotná), je za riekou Moravou považovaná za významnú postavu českej literatúry a autorkine dielo neodmysliteľne patrí do jej zlatého fondu.
Predovšetkým jej idylická novela Babička – Obrazy venkovského života z roku 1855 má v krajine dodnes status nedotknuteľnosti. Dočkala sa viac ako troch stoviek českých vydaní a bola preložená do približne dvadsiatich jazykov.
Vo svojej literárnej tvorbe sa venovala aj Slovensku, keďže jej manžel Josef Němec pracoval ako respicient Cisársko-kráľovskej finančnej stráže (Finanzwache) a služobne pôsobil aj na území vtedajšieho Uhorska.
Zo slovenského prostredia vychádza Němcovej krátka próza Chyže pod horami (1858), aj autorkou zozbierané Slovenské pohádky a pověsti (1857–1858), ktoré v slovenskom preklade Jany Pácalovej-Piročšákovej a s knižnými ilustráciami Igora Piačku vyšli minulý rok v novembri vo vydavateľstve Tatran.
Slovensku sa Božena Němcová venovala aj v niekoľkých časopisecky publikovaných Národopisných a cestopisných obrazoch.
POZRITE SI ĎALŠIE SPRÁVY
- Na Taiwane postavia pamätník slovenskému osvietencovi Móricovi Beňovskému
- Riaditeľka mestského divadla vidí za kritikou nového vizuálu nevzdelanosť a zlobu
- Literárna cena Anasoft litera zverejnila finálovú päticu prozaických titulov
- Poprední spisovatelia prejavili solidaritu s politickými väzňami v Bielorusku
- Americká modelka a herečka Megan Foxová vydá básnickú zbierku o toxických mužoch
- Parížski bukinisti odmietajú počas olympijských hier 2024 opustiť brehy Seiny
- Vo veku 96 rokov zomrel nemecký spisovateľ, dramatik a vydavateľ Martin Walser
- Vo veku 76 rokov zomrela britsko-francúzska herečka a speváčka Jane Birkinová
- Vo veku 94 rokov zomrel česko-francúzsky spisovateľ Milan Kundera
- Laureátkou 27. ročníka literárnej súťaže Poviedka sa stala Lucia Pálinkás
- Blu-ray disk s adaptáciou poviedok Alfonza Bednára ocenili na festivale v Bologni
- Ukrajinská autorka Viktoria Amelinová podľahla zraneniam po útoku v Kramatorsku